Ελληνική Ραδιοφωνία Τηλεόραση

Η **Ελληνική Ραδιοφωνία Τηλεόραση** (**ΕΡΤ**) είναι ο δημόσιος ραδιοτηλεοπτικός φορέας της Ελλάδας. Είναι Ανώνυμη Εταιρεία με μοναδικό μέτοχο το Ελληνικό δημόσιο. Λειτουργεί μια σειρά από τηλεοπτικούς και ραδιοφωνικούς σταθμούς, ιστότοπους και μουσικά σύνολα. Συγκεκριμένα εκπέμπει μέχρι σήμερα, 5 τηλεοπτικά κανάλια και 27 ραδιοφωνικούς σταθμούς πανελλαδικής, περιφερειακής και παγκόσμιας εμβέλειας, έναν ιστότοπο και 3 ορχήστρες.

Συστάθηκε σαν ανώνυμη εταιρεία και η οποία ανήκε εξ ολοκλήρου στο ελληνικό δημόσιο από το 1975. Η ΕΡΤ έκλεισε στις 11 Ιουνίου 2013 με μια αμφιλεγόμενη απόφαση της κυβέρνησης Σαμαρά που προκάλεσε έντονες αντιδράσεις στην Ελλάδα και το εξωτερικό. Άνοιξε ξανά στις 11 Ιουνίου 2015 με την μετονομασία και την αλλαγή του τότε ραδιοτηλεοπτικού φορέα ΝΕΡΙΤ.

## Ιστορία της ΕΡΤ

### Δεκαετίες 1970 και 1980

Η ΕΡΤ ιδρύθηκε με το νόμο 230/1975 ως ανώνυμη εταιρεία με μοναδικό μέτοχο το ελληνικό δημόσιο. Ήταν διάδοχος οργανισμός του Εθνικού Ιδρύματος Ραδιοφωνίας Τηλεοράσεως (ΕΙΡΤ), νωρίτερα Εθνικό Ίδρυμα Ραδιοφωνίας, το οποίο είχε ιδρυθεί το 1938 και διαχειριζόταν τους ραδιοφωνικούς σταθμούς και τον δημόσιο τηλεοπτικό σταθμό.

Η έκθεση που συνένταξε το 1975 ο επί πολλά χρόνια διοικητής του BBC, Χιου Γκριν (Hugh Greene), έκανε προτάσεις αναδιοργάνωσης, όπως μετατροπή του φορέα σε Νομικό Πρόσωπο Ιδιωτικού Δικαίου, αποστρατιωτικοποίηση της ΥΕΝΕΔ και συγχώνευσή της με την ΕΡΤ, ενώ ζητούσε αλλαγή νοοτροπίας και καλύτερη χρηματοδότηση. Οι προτάσεις αυτές για διάφορους λόγους δεν ελήφθησαν όλες υπόψη κατά τη σύνταξη του νόμου.

Παράλληλα, το Σύνταγμα του 1975 καθιέρωνε την κρατική εποπτεία της λειτουργίας της ραδιοτηλεόρασης. Στο άρθρο 15 παρ. 2 αναφέρεται ότι «η ραδιοφωνία και η τηλεόραση υπάγονται στον άμεσο έλεγχο του Κράτους και έχουν σκοπό την αντικειμενική και με ίσους όρους μετάδοση πληροφοριών και ειδήσεων, καθώς και προϊόντων του λόγου και της τέχνης».

Σε ό,τι αφορά το ραδιόφωνο, και ενώ είχε ήδη εμφανιστεί έντονο το φαινόμενο των ραδιοπειρατών, στη μεταπολίτευση έγιναν προσπάθειες για τη βελτίωση του ραδιοφωνικού προγράμματος. Μια ιδιαίτερη προσπάθεια για ένα διαφορετικό μοντέλο ραδιοφώνου έγινε στα τέλη της δεκαετίας του 1970 από τον Μάνο Χατζιδάκι όταν του ανατέθηκε η διεύθυνση της ραδιοφωνίας και αργότερα του Τρίτου Προγράμματος. Ο σταθμός απέκτησε ευρύτερη πολιτιστική διάσταση παράγοντας ποιοτικό πρόγραμμα με μεγάλη απήχηση στο κοινό. Ωστόσο οι συγκρούσεις του Χατζηδάκη με την γραφειοκρατία του ΕΙΡΤ οδήγησαν το εγχείρημα σε σύντομο τέλος το 1980.

Ο τηλεοπτικός σταθμός μέσα στη δεκαετία επικεντρώθηκε στην παραγωγή σίριαλ, ενημερωτικών εκπομπών και ποιοτικού ψυχαγωγικού προγράμματος. Προς το τέλος της δεκαετίας του 1970 πραγματοποιήθηκαν οι πρώτες έγχρωμες μεταδόσεις με το γαλλικό σύστημα SECAM.

Σημαντικές αλλαγές στο νομικό καθεστώς και τη λειτουργία της ΕΡΤ έγιναν την επόμενη δεκαετία, η διακυβέρνηση του ΠΑΣΟΚ χαρακτηρίζεται, όμως, από έντονη παρεμβατικότητα στη λειτουργία και συχνές αλλαγές διευθυντών στην τηλεόραση. Στα τέλη του 1982 η ΕΡΤ πήρε υπό τον έλεγχό της την ΥΕΝΕΔ, την οποία μέχρι τότε διαχειρίζονταν οι Ένοπλες Δυνάμεις. Σε μια νέα νομοθετική παρέμβαση στα τέλη του 1987, με το νόμο 1730, η ΕΡΤ και η ΕΡΤ2 ενοποιήθηκαν σε ενιαίο ραδιοτηλεοπτικό φορέα με την επωνυμία ΕΡΤ ΑΕ με 5 ραδιοφωνικούς σταθμούς και 2 τηλεοπτικά κανάλια, την ΕΤ1 και την ET2, όπως μετονομάστηκαν εκ νέου.

### Η ΕΡΤ απέναντι στον ιδιωτικό ανταγωνισμό

Από τα μέσα της δεκαετίας του 1980 αυξήθηκε η πίεση στην κυβέρνηση να επιτρέψει τη λειτουργία ιδιωτικών ραδιοφωνικών και τηλεοπτικών σταθμών. Το 1987, μετά από πιέσεις της αντιπολίτευσης και άλλων φορέων, επιτράπηκε η ίδρυση ραδιοφωνικών σταθμών από ιδιώτες και την τοπική αυτοδιοίκηση, οι οποίοι σταδιακά περιόρισαν το μερίδιο των ραδιοφωνικών σταθμών της ΕΡΤ.

Κάτω από την πίεση του αιτήματος για την ιδιωτική τηλεόραση, και αφού η ΕΡΤ είχε αρχίσει τη αναμετάδοση ραδιοφωνικών δικτύων, στα τέλη του 1988 ξεκίνησε να εκπέμπει ένας τρίτος δημόσιος τηλεοπτικός σταθμός, η ΕΤ3, με έδρα τη Θεσσαλονίκη. Ο σταθμός ως επί το πλείστον παρείχε πρόγραμμα επικεντρωμένο στη Μακεδονία και τη Βόρεια Ελλάδα. Ωστόσο, η ΕΤ3 ήταν για χρόνια άμεσα εξαρτημένη από την ΕΡΤ για το πρόγραμμα και για τον εξοπλισμό.

Σημαντικότερες επιπτώσεις είχε για την ΕΡΤ η είσοδος των ιδιωτικών τηλεοπτικών σταθμών που ξεκίνησε το 1989. Το μερίδιο τηλεθέασης των τριών σταθμών της ΕΡΤ συρρικνώθηκε αμέσως μετά την ίδρυση ιδιωτικών δικτύων, τα έσοδα μειώθηκαν και έμπειρο τεχνικό προσωπικό μετακινήθηκε στα ιδιωτικά δίκτυα. Το 1996 η ΕΡΤ εγκαινίασε το δορυφορικό της πρόγραμμα και το επόμενο έτος (1997) έγινε μια προσπάθεια αναδιάρθρωσης του τηλεοπτικού προγράμματος. Η ΕΤ1 έγινε ένα κυρίως ψυχαγωγικό κανάλι, η ΝΕΤ ήταν ειδησεογραφικού και ενημερωτικού χαρακτήρα και η ΕΤ3, παρόλο που μεταδίδονταν πανελλαδικά, εξακολουθούσε να επικεντρώνεται σε θέματα της Βόρειας Ελλάδας.

Η ΕΡΤ ήταν ο μεγάλος εθνικός χορηγός και ο επίσημος ραδιοτηλεοπτικός φορέας των Θερινών Ολυμπιακών Αγώνων 2004 στην Αθήνα. Είχε μεταδώσει τους Ολυμπιακούς Αγώνες για πρώτη φορά στην Ελλάδα από τους Θερινούς Ολυμπιακούς Αγώνες 1968 στο Μεξικό. Παράλληλα, μετέδιδε αγώνες από την Παγκόσμια Ομοσπονδία Κλασικού Αθλητισμού (μετέπειτα Διεθνής Ένωση Ομοσπονδιών Κλασικού Αθλητισμού) και το Παγκόσμιο Πρωτάθλημα Ποδοσφαίρου για πρώτη φορά από το 1970.

#### 2011

Ένα νέο σχέδιο αναδιάρθρωσης για τον κρατικό φορέα, παρουσιάστηκε τον Αύγουστο του 2011. Σύμφωνα με αυτό τα κύρια κανάλια της ΕΡΤ θα γίνονταν η ΝΕΤ και η ΕΤ3, ενώ τα προγράμματα της ΕΤ1, που θα έκλεινε για να περιοριστεί το κόστος λειτουργίας, θα ενσωματώνονταν στους άλλους δύο σταθμούς, κάτι που τελικά δεν έγινε. Επιπλέον, τα ψηφιακά κανάλια της ΕΡΤ θα διέκοπταν τη λειτουργία τους και θα ενσωματώνονταν στα προγράμματα της ΝΕΤ και της ΕΤ3, κάτι που τελικά έγινε. Η ERT World επίσης θα επικεντρωνόταν στον Απόδημο Ελληνισμό.

### Κλείσιμο της ΕΡΤ

Πρότυπο:Κύριο
Στις 11 Ιουνίου 2013, ο αρμόδιος Υπουργός Τύπου και Μέσων Ενημέρωσης, και κυβερνητικός εκπρόσωπος Σίμος Κεδίκογλου, ανακοίνωσε πως τα μεσάνυχτα της ιδίας μέρας η ΕΡΤ θα έκλεινε οριστικά και οι 2.656 εργαζόμενοι της θα απολύονταν. Γύρω στα μεσάνυχτα διακόπηκε η εκπομπή σήματος σταδιακά σε όλη την Ελλάδα, με την επέμβαση των ΜΑΤ στους πομπούς που διέθετε η ΕΡΤ.

Το κλείσιμο της ΕΡΤ πυροδότησε κύμα διαμαρτυριών και αντιδράσεων σε όλη την Ελλάδα, ενώ κύμα αντιδράσεων προκλήθηκε και στο εξωτερικό με την απαρχή της τηλεοπτικής κάλυψης των γεγονότων στο Ραδιομέγαρο από ξένα τηλεοπτικά δίκτυα. Ύστερα από απαίτηση του Συμβουλίου της Επικρατείας για ύπαρξη δημόσιου ραδιοτηλεοπτικού φορέα, η κυβέρνηση δημιούργησε έναν προσωρινό φορέα, τη Δημόσια Τηλεόραση, ενώ νομοθέτησε και έναν μόνιμο διάδοχο της ΕΡΤ, τη ΝΕΡΙΤ. Η επιλογή αυτή δεν ικανοποίησε τη Δημοκρατική Αριστερά, τον τότε τρίτο κυβερνητικό εταίρο, η οποία στις 21 Ιουνίου 2013 αποχώρησε από τη συγκυβέρνηση.

Παρά την ανακοίνωση, οι εργαζόμενοι της ΕΡΤ συνέχισαν να εκπέμπουν προγράμματα. Μετά το κλείσιμο των πομπών και της ιστοσελίδας της ΕΡΤ, οι μεταδόσεις των εκπομπών συνεχίστηκαν μέσω δορυφόρου με εξοπλισμό της Ευρωπαϊκής Ραδιοτηλεοπτικής Ένωσης (EBU). Στις 24 Οκτωβρίου 2013 η EBU σταμάτησε να αναμεταδίδει το πρόγραμμα της ΕΡΤ μέσα από τους δορυφόρους της, γεγονός που επηρέασε την επίγεια αναμετάδοσή της σε κάποια μέρη της Ελλάδας. Τα ξημερώματα της Πέμπτης 7 Νοεμβρίου 2013 τα ΜΑΤ και με παρουσία εισαγγελέα εισέβαλαν στο Ραδιομέγαρο της Αγίας Παρασκευής και το εκκένωσαν. Μια μειοψηφία των εργαζόμενων της ΕΡΤ συνέχισε τη μετάδοση προγραμμάτων μέσα από το εγχείρημα της ΕΡΤ Open.

### Επαναλειτουργία της ΕΡΤ

Ο ΣΥΡΙΖΑ και οι Ανεξάρτητοι Έλληνες, τα δύο κόμματα που σχημάτισαν την κυβέρνηση συνεργασίας η οποία προέκυψε από τις εκλογές του Ιανουαρίου 2015 περιελάμβαναν στο πρόγραμμά τους την επαναλειτουργία της ΕΡΤ. Στις 28 Απριλίου 2015, υπερψηφίστηκε κατά πλειοψηφία το σχετικό νομοσχέδιο, σύμφωνα με το οποίο η ΝΕΡΙΤ μετονομαζόταν σε ΕΡΤ, και το οποίο περιελάμβανε αλλαγές στον τρόπο λειτουργίας του οργανισμού και προέβλεπε την επαναπρόσληψη όλων των απολυμένων. Η ΕΡΤ επαναλειτούργησε στις 11 Ιουνίου 2015. Βγήκαν στον αέρα οι τηλεοπτικοί σταθμοί ΕΡΤ1, ΕΡΤ2 και ΕΡΤ HD και οι ραδιοφωνικοί σταθμοί, οι οποίοι είναι το Πρώτο, το Δεύτερο, το Τρίτο Πρόγραμμα, η ΕΡΑ Σπορ, η Φωνή της Ελλάδας, ο Kosmos 93.6, η ΕΡΤ3 Μακεδονίας (που την συγκροτούν οι σταθμοί 102 FM και 95.8 FM) και οι 19 περιφερειακοί σταθμοί. Στις 29 του ίδιου μήνα, επαναλειτούργησε και ο τηλεοπτικός σταθμός της ΕΡΤ3 στη Θεσσαλονίκη, μέσω πλέον της ΕΡΤ, ενώ προηγουμένως λειτουργούσε ανεπίσημα από το εγχείρημα της ΕΡΤ Open. Στις 3 Μαΐου του επόμενου χρόνου, έγινε και η επαναλειτουργία της ERT World.

## Έδρα

Οι περισσότερες υπηρεσίες της ΕΡΤ στεγάζονται στο Ραδιομέγαρο, που οικοδομήθηκε την περίοδο 1968-1969, κατά τη διάρκεια της χούντας των Συνταγματαρχών, και βρίσκεται επί της Λεωφόρου Μεσογείων, στην Αγία Παρασκευή.

## Υπηρεσίες

### Τηλεόραση

Η ΕΡΤ λειτουργεί μια σειρά από τηλεοπτικούς σταθμούς εθνικής και παγκόσμιας εμβέλειας.

#### ΕΡΤ1

Η *ΕΡΤ1* είναι το πρώτο τηλεοπτικό κανάλι στην Ελλάδα. Το πρόγραμμά του περιλαμβάνει κυρίως ειδησεογραφικές και ενημερωτικές εκπομπές, και αθλητικά. Ο προκάτοχός της ήταν το ΕΙΡΤ, η οποία ιδρύθηκε το 1975, και πριν από αυτήν υπήρχε το ΕΙΡ.

#### ΕΡΤ2

Η *ΕΡΤ2* είναι το δεύτερο κρατικό τηλεοπτικό κανάλι της ΕΡΤ. Aποτελεί διάδοχο της ΥΕΝΕΔ, του καναλιού των ενόπλων δυνάμεων το οποίο πέρασε σε πολιτικό έλεγχο το 1982. Από το 1997 μέχρι το 2013 είχε την ονομασία ΝΕΤ.

#### ΕΡΤ3

Η *ΕΡΤ3* είναι το τρίτο κρατικό τηλεοπτικό κανάλι της ΕΡΤ και παράλληλα το πρώτο της ομότιτλης θυγατρικής, και το οποίο ξεκίνησε να εκπέμπει στις 14 Δεκεμβρίου του 1988 με έδρα τη Θεσσαλονίκη και αρχικά ως ΕΤ3. Μετά το κλείσιμο του φορέα της ΕΡΤ Α.Ε. συνέχιζε τις εκπομπές της, υπό το εγχείρημα της ΕΡΤ Open. Μετά από την επαναλειτουργία της ίδιας της ΕΡΤ3 ο σταθμός εκπέμπει πλέον, μέσω της ΕΡΤ και παράλληλα συνεχίζει να αναμεταδίδεται από την ΕΡΤopen. Ύστερα από την επαναλειτουργία της ΕΡΤ που πραγματοποιήθηκε στις 11 Ιουνίου 2015, το κανάλι επαναλειτούργησε, αλλά λίγο αργότερα εντός του μήνα, στις 29 Ιουνίου του 2015. Σήμερα η ΕΡΤ3 ασχολείται κυρίως με περιφερειακά και πολιτιστικά θέματα.

#### ΕΡΤ HD

Η *ΕΡΤ HD* είναι το πρώτο ελληνικό αλλά και κρατικό τηλεοπτικό κανάλι της ΕΡΤ, που εκπέμπει με σήμα υψηλής ευκρίνειας (high definition), τα υπόλοιπα σε standard επάνω στην πλατφόρμα των 1080i. Με το νέο της άνοιγμα το 2015 μεταδίδει πλέον 24 ώρες το 24ωρο μία μίξη από τα προγράμματα της ΕΡΤ1 και της ΕΡΤ2 και για τους αγώνες που προβάλλει η ΕΡΤ3.

#### ΕΡΤ World

Η *ERT World* είναι το διεθνές δημόσιο δορυφορικό τηλεοπτικό κανάλι της ΕΡΤ για τους Έλληνες ομογενείς. Το πρόγραμμά του περιλαμβάνει μια μίξη από τα προγράμματα των τριών τηλεοπτικών καναλιών της ΕΡΤ, την ΕΡΤ1, την ΕΡΤ2 και την ΕΡΤ3 με δελτία ειδήσεων, ενημερωτικές εκπομπές, ταινίες και δράματα, ντοκιμαντέρ, ψυχαγωγικές εκπομπές, καθώς και αθλητική κάλυψη συμπεριλαμβανομένων των ζωντανών παιχνιδιών του Ελληνικού πρωταθλήματος Super league.

### Ραδιοφωνία

Η ΕΡΤ λειτουργεί ένα μεγάλο αριθμό ραδιοφωνικών προγραμμάτων υπό τη διεύθυνση της Ελληνικής Ραδιοφωνίας (κατά κόσμον: ΕΡΑ) η οποία ιδρύθηκε το 1988 και η έδρα της είναι στις εγκαταστάσεις της ΠΟΣΠΕΡΤ απέναντι από το Ραδιομέγαρο της ΕΡΤ στην Αγία Παρασκευή. Το σήμα για όλα τα προγράμματα της ΕΡΑ είναι βασισμένο στο δημοτικό τραγούδι «Τσοπανάκος ήμουνα» και βρίσκεται σε χρήση από την πρώτη μέρα εκπομπής του Ραδιοφωνικού Σταθμού Αθηνών.

#### Εθνικής εμβέλειας

Η ΕΡΤ εκπέμπει σε όλη την Ελληνική επικράτεια τέσσερα ραδιοφωνικά προγράμματα.

##### Πρώτο Πρόγραμμα

Το *Πρώτο Πρόγραμμα* είναι ο πρώτος σταθμός που λειτούργησε η δημόσια ραδιοφωνία, το οποίο εξέπεμψε αρχικά υπό το ΕΙΡ και αργότερα υπό την τωρινή ΕΡΤ. Είναι ο σταθμός που έφερε και επίσημα το ραδιόφωνο στην Ελλάδα. Είναι κατά κύριο λόγο ένας ενημερωτικός σταθμός, ο οποίος μεταδίδει την τρέχουσα επικαιρότητα με ειδήσεις από την Ελλάδα και τον κόσμο, με γεμάτες και διάφορες ομιλίες και συζητήσεις.

##### Δεύτερο Πρόγραμμα

Το *Δεύτερο Πρόγραμμα* είναι το δεύτερο ραδιόφωνο της ΕΡΤ. Το πρόγραμμά του εστιάζεται στην ελληνική μουσική.

##### Τρίτο Πρόγραμμα

Το *Τρίτο Πρόγραμμα* είναι το τρίτο ραδιόφωνο της ΕΡΤ επικεντρωμένο σε θέματα της τέχνης και του πολιτισμού. Η μουσική που μεταδίδει είναι κλασική και όπερες, ενώ γνώρισε σημαντική άνθηση την περίοδο που επικεφαλής του ήταν ο Μάνος Χατζιδάκις.

##### ΕΡΑ Σπορ

Η *ΕΡΑ Σπορ* είναι καθαρά θεματικός αθλητικός σταθμός και το τέταρτο ραδιόφωνο της ΕΡΤ με τακτικές ειδήσεις κάθε ώρα και αθλητική επικαιρότητα κάθε μισή ώρα. Ο σταθμός μεταδίδει 24 ώρες το 24ωρο πρόγραμμα αθλητικού περιεχομένου και μεταδόσεις αγώνων από όλα τα αθλήματα, ενώ στο πρόγραμμά του περιελάμβανε και πολιτικό δελτίο ειδήσεων.

##### 102 FM

Ο 102 FM είναι ο πρώτος σταθμός της ΕΡΤ3 και εκπέμπει από την Θεσσαλονίκη με ενημερωτικό περιεχόμενο. Ο σταθμός ξεκίνησε τη λειτουργία του την Παρασκευή 9 Σεπτεμβρίου 1988, αλλά αποτελεί διάδοχος του ραδιοφωνικού σταθμού της τότε ΕΡΤ2 (πρώην ΥΕΝΕΔ) στην περιοχή και ο οποίος μέχρι το 1988 εξέπεμπε μόνο στα μεσαία κύματα, και έτσι από τότε μετεξελίχθηκε στο σημερινό 102 FM.

##### 95.8 FM

Το *Δεύτερο Πρόγραμμα* του ραδιοφωνικού σταθμού της ΕΡΤ3 εκπέμπει από την Θεσσαλονίκη με ψυχαγωγικό και πολιτισμικό περιεχόμενο. Ο σταθμός ξεκίνησε τη λειτουργία του, το Φεβρουάριο του 1994, με προτροπή της τότε υπουργού πολιτισμού Μελίνας Μερκούρη, αλλά αποτελεί διάδοχος του ραδιοφωνικού σταθμού της τότε ΕΡΤ1 (πρώην ΕΙΡΤ) στην περιοχή και ο οποίος μέχρι το 1988 εξέπεμπε μόνο στα μεσαία κύματα, και έτσι από τότε μετεξελίχθηκε στο σημερινό 95.8 FM με πολιτισμικό και ψυχαγωγικό προσανατολισμό.

##### Kosmos 93.6

Το νεότερο εθνικής εμβέλειας πρόγραμμα της ΕΡΤ είναι ο *Kosmos*, ο οποίος μεταδίδει ξένη τζαζ και έθνικ μουσική.

#### Διεθνείς

##### Η Φωνή της Ελλάδας

Η *Φωνή της Ελλάδας* ή αλλιώς *ΕΡΑ 5* είναι ραδιοφωνικός σταθμός διεθνούς (παγκόσμιας) εμβέλειας. Το πρόγραμμα του σταθμού απευθύνεται στον Απόδημο Ελληνισμό, με δελτία ειδήσεων, ενημερωτικές & ψυχαγωγικές εκπομπές και οτιδήποτε που αφορά την Ελλάδα.

#### Κλειστοί

##### Ράδιο Φιλία

Το *Ράδιο Φιλία* ήταν το ξενόγλωσσο ενημερωτικό ραδιόφωνο της ΕΡΤ. Ξεκίνησε την λειτουργία του το 1999, όταν βγήκε στον αέρα από τους 107 MHz FM (εκεί όπου εξέπεμψε αργότερα ο *Kosmos 93.6*) και τους 666 μεγάκυκλους στα μεσαία, αντικαθιστώντας το *Δεύτερο Πρόγραμμα*.

### Διαδίκτυο

#### Ιστοσελίφα της ΕΡΤ

Ο κύριος ιστότοπος της ΕΡΤ είναι το *www.ert.gr* το οποίο λειτουργεί από τη Δευτέρα 23 Μαρτίου του 1998. Στο ert.gr περιλαμβάνεται και η διαδικτυακή υπηρεσία *ΕΡΤ Web TV* η οποία επιτρέπει την παρακολούθηση των τηλεοπτικών και ραδιοφωνικών προγραμμάτων του φορέα ζωντανά, καθώς και τα προγράμματα του τελευταίου 24ώρου. Στη διαδικτυακή παρουσία της ΕΡΤ περιλαμβάνεται και το ψηφιακό αρχείο της με εκπομπές κατ' απαίτηση (video on demand).

#### Αρχείο ΕΡΤ

Πρότυπο:Κύριο

Το *αρχείο της ΕΡΤ* αποτελεί περίπου το 70% του οπτικοακουστικού αρχείου της Ελλάδας. Το αρχείο της ΕΡΤ έγινε ξανά διαθέσιμο στο Διαδίκτυο μετά από 7 μήνες από την ΔΤ (ως ΔΤ Αρχείο) και ύστερα ανήκε στη ΝΕΡΙΤ. Στις 11 Ιουνίου 2015, το αρχείο της δημόσιας ραδιοτηλεόρασης επανήλθε υπό τη διεύθυνση της ΕΡΤ.

### Εκδόσεις

Η *Ραδιοτηλεόραση* ήταν το ελληνικό εβδομαδιαίο περιοδικό της ΕΡΤ που αναφέρεται στα προγράμματα τηλεόρασης και ραδιοφώνου, όμως καλύπτει κι ένα ευρύτερο φάσμα καλλιτεχνικών θεμάτων. Εκδιδόταν από τη διεύθυνση εκδόσεων της ΕΡΤ. Το περιοδικό *Ραδιοτηλεόραση* αποτελούσε τη φυσική συνέχεια του περιοδικού *Ραδιοπρόγραμμα* που κυκλοφόρησε για πρώτη φορά το 1939.

### ΕΡΤ Δίκτυο Επίγειας Ψηφιακής Ευρυεκπομπής - ΕΡΤnet Α.Ε.

Η ΕΡΤnet Α.Ε. θα είναι διασυνδεδεμένη με την ΕΡΤ εταιρεία και θα είναι υπεύθυνη για την επίγεια ψηφιακή μετάδοση των τηλεοπτικών σταθμών της ΕΡΤ, καθώς και για όποιον ιδιωτικό πανελλαδικό ή περιφερειακό τηλεοπτικό σταθμό επιθυμεί.

## Περιουσία της ΕΡΤ

Η ακίνητη περιουσία της ΕΡΤ αποτελείται από 149 κτίρια και 63 οικόπεδα και αγροτεμάχια. Κάποια από τα κτίρια της ΕΡΤ είναι τα εξής:

### Ραδιομέγαρο Αγίας Παρασκευής

Το Ραδιομέγαρο της Αγίας Παρασκευής είναι το κεντρικό κτίριο από το 1969 όπου στεγάζεται η ΕΡΤ (τότε ΕΙΡΤ). Μετά το κλείσιμο της ΕΡΤ το 2013 για λίγο καιρό στέγασε την ΔΤ και από τις 4 Μαΐου 2014 μέχρι τις 11 Ιουνίου 2015 στέγασε την ΝΕΡΙΤ και τα κανάλια της.

### Στούντιο Κατεχάκη

Τα στούντιο της ΕΡΤ στην Κατεχάκη είναι τέσσερα μαζί με ένα αμφιθέατρο, ένα μουσείο κι άλλα. Το Στούντιο Α είναι το μεγαλύτερο στούντιο στο οποίο μπορεί να γίνει οποιαδήποτε παραγωγή. Το Στούντιο Β εξυπηρετεί στις έκτακτες και μικρές παραγωγές. Το Στούντιο Γ είναι διπλό και εκπροσωπεί όλες τις ψυχαγωγικές και μουσικές εκπομπές, καθώς ελέγχει τις εκπομπές που γίνονται στο αμφιθέατρο. Το Στούντιο Δ είναι ένα από τα μεγαλύτερα studios των Βαλκανίων. Στέγασε την τότε ΥΕΝΕΔ και την μετέπειτα ΕΡΤ2 και ΕΤ2 μέχρι το 1993, και αργότερα την ΕΤ1 μέχρι το 2011.

### Στούντιο Μουρούζη

Στέγαζε την ΕΡΤ πριν μεταφερθεί στο Ραδιομέγαρο. Σήμερα λειτουργεί ως αποθηκευτικός χώρος, ενώ επίσης στεγάζει και ένα control room, δύο studios (ένα μικρό και ένα μεγάλο) και ένα κυλικείο.

### Στούντιο ΕΡΤ3 Θεσσαλονίκης

Τα τηλεοπτικά στούντιο του τηλεοπτικού σταθμού της ΕΡΤ3 βρίσκονται στη Θεσσαλονίκη, στην Λεωφόρο Στρατού και Καυταντζόγλου γωνία. Το κτίριο έχει δύο ορόφους όπου εκεί γίνονται οι περισσότερες εκπομπές αλλά όχι των ραδιοφωνικών σταθμών της.

Τα ψηφιακά στούντιο των ραδιοφωνικών σταθμών σήμερα στεγάζονται σε ένα κτίριο στην Αγγελάκη 12, το οποίο παλαιότερα ανήκε στο Πρώτο Πρόγραμμα της ΕΡΤ3 Μακεδονίας. Στούντιο ραδιοφωνίας υπάρχει επίσης και στην Αγγελάκη 6 το οποίο σήμερα έχει παροπλισθεί καθώς είναι αναλογικό και οι χώροι χρησιμοποιούνται ως γραφεία δημοσιογράφων και εργαστήρια τεχνικών.

### Κτίριο διοίκησης ΕΡΤ3

Στο κτίριο στην Αγγελάκη 2, στεγάζεται η διοίκηση της ΕΡΤ3, εκεί βρίσκονται τα περισσότερα γραφεία, αλλά όπως και τα υπόλοιπα κτίρια των ραδιοφωνικών σταθμών της έτσι και αυτό βρίσκεται στην οδό Αγγελάκη.

## Οργάνωση και δομή

Η ΕΡΤ είναι Νομικό Πρόσωπο Ιδιωτικού Δικαίου με μορφή Ανώνυμης Εταιρείας και μοναδικό μέτοχο το Ελληνικό Δημόσιο.

Ο Πρόεδρος, ο Διευθύνων Σύμβουλος και τρία μέλη του Διοικητικού Συμβουλίου (ΔΣ) της ΕΡΤ ορίζονται από τον αρμόδιο Υπουργό ενώ δύο μέλη εκλέγονται απευθείας από τους εργαζόμενους. Το τωρινό ΔΣ αποτελείται από τους εξής:

Οι Γενικοί Διευθυντές της ΕΡΤ ανά διεύθυνση:

### Συμβούλια Κοινωνικού Ελέγχου

Τα Συμβούλια Κοινωνικού Ελέγχου δημιουργήθηκαν με σκοπό οι πολίτες να αξιολογούν την λειτουργία της ΕΡΤ και να κάνουν προτάσεις σχετικά με το πρόγραμμα και τη λειτουργία του οργανισμού. Η κάθε περιφέρεια έχει το δικό της συμβούλιο και οι προτάσεις που προκύπτουν από κάθε συνάντηση μεταφέρονται στο Διοικητικό Συμβούλιο της ΕΡΤ.

Η κεντρική ομάδα που θα χειριστεί τα Συμβούλια Κοινωνικού Ελέγχου από την πλευρά της ΕΡΤ σε όλες τις περιφέρειες της χώρας αποτελείται από τους Αναστασία Κοτρώνη, Γιώργος Καραμπέτσος, Αντωνία Κυριαζάκου, Άννα Γκρουέζα και Περικλής Βασιλόπουλος.

## Χρηματοδότηση

Η ΕΡΤ χρηματοδοτείται κατά κύριο λόγο μέσω ανταποδοτικού τέλους, το οποίο ενσωματώνεται στον λογαριασμό της ΔΕΗ. Αρκετοί πολίτες διαμαρτύρονται για αυτό τον τρόπο χρηματοδότησης. Τα κυριότερα επιχειρήματα γι αυτό είναι ότι το τέλος ενσωματωνόταν και σε λογαριασμούς της ΔΕΗ που αφορούσαν κοινόχρηστους χώρους ή επειδή μπορεί να μη θέλουν ή να μη μπορούν να παρακολουθήσουν τα προγράμματα της ΕΡΤ. Ένα -αρκετά μικρότερο μετά το κλείσιμο- τμήμα των εσόδων της ΕΡΤ προέρχεται από διαφημίσεις.

## Παραπομπές

1. ↑ Πρότυπο:Cite web
2. ↑ Πρότυπο:Cite web
3. ↑ Πρότυπο:Harvnb • Πρότυπο:Harvnb • Πρότυπο:Harvnb
4. ↑ Πρότυπο:Harvnb
5. ↑ Πρότυπο:Harvnb
6. ↑ Πρότυπο:Harvnb
7. ↑ Πρότυπο:Harvnb • Πρότυπο:Harvnb • Πρότυπο:Harvnb
8. ↑ H Γενική Διεύθυνση της ΕΡΤ Βορείου Ελλάδος στη Θεσσαλονίκη είχε ιδρυθεί το 1988. Το 1994 η Γενική Διεύθυνση της ΕΡΤ Βορείου Ελλάδος καταργήθηκε και αντικαταστάθηκε από την ΕΡΤ3.
9. ↑ Πρότυπο:Harvnb • Πρότυπο:Harvnb.
10. ↑ Πρότυπο:Cite web
11. ↑ Πρότυπο:Cite web
12. ↑ Πρότυπο:Cite web
13. ↑ Πρότυπο:Cite news
14. ↑ Πρότυπο:Cite web
15. ↑ Πρότυπο:Cite web
16. ↑ Πρότυπο:Cite web
17. ↑ Πρότυπο:Cite web
18. ↑ H Γενική Διεύθυνση της ΕΡΤ Βορείου Ελλάδος στη Θεσσαλονίκη είχε ιδρυθεί το 1988. Το 1994 η Γενική Διεύθυνση της ΕΡΤ Βορείου Ελλάδος καταργήθηκε και αντικαταστάθηκε από την ΕΡΤ3.
19. ↑ Πρότυπο:Cite web
20. ↑ Πρότυπο:Cite web
21. ↑ Πρότυπο:Cite web
22. ↑ ΕΛΛΗΝΙΚΗ ΡΑΔΙΟΦΩΝΙΑ ΤΗΛΕΟΡΑΣΗ ΑΝΩΝΥΜΗ ΕΤΑΙΡΕΙΑ greekafm.com
23. ↑ Πρότυπο:Cite web
24. ↑ Πρότυπο:Cite web
25. ↑ Πρότυπο:Cite news
26. ↑ Πρότυπο:Cite web
27. ↑ Πρότυπο:Cite web
28. ↑ Πρότυπο:Cite news
29. ↑ Πρότυπο:Cite news
30. ↑ Πρότυπο:Cite news
31. ↑ Πρότυπο:Cite news
32. ↑ Πρότυπο:Cite news
33. ↑ Πρότυπο:Cite news

## Εξωτερικοί σύνδεσμοι

* Η επίσημη ιστοσελίδα της ΕΡΤ
* Η ιστοσελίδα της εταιρείας (ΕΡΤ Α.Ε.)
* Το επίσημο webtv της ΕΡΤ
* Το επίσημο προφίλ της ΕΡΤ στο Facebook
* Το επίσημο προφίλ της ΕΡΤ στο Youtube
* Το επίσημο προφίλ της ΕΡΤ στο Τwitter